CELEX: 32018D0925(01)
Language: da
Date: 2018-07-11 00:00:00
Title: Rettens afgørelse af 11. juli 2018 om indlevering og forkyndelse af procesdokumenter via applikationen e-Curia

25.9.2018   
               
               
                  DA
               
               
                  Den Europæiske Unions Tidende
               
               
                  L 240/72
               
            
         RETTENS AFGØRELSE
         af 11. juli 2018
         om indlevering og forkyndelse af procesdokumenter via applikationen e-Curia
         RETTEN HAR,
         under henvisning til procesreglementet, særlig artikel 56a, stk. 1, 2 og 5,
         ud fra følgende betragtninger:
         
                     (1)
                  
                  
                     For at tage hensyn til den kommunikationsteknologiske udvikling er der udviklet en it-applikation, som muliggør elektronisk indlevering og forkyndelse af procesdokumenter.
                  
               
                     (2)
                  
                  
                     Applikationen, der hviler på en elektronisk autentifikationsmekanisme, som kombinerer indtastning af et bruger-id og en adgangskode, imødekommer kravene om de udvekslede dokumenters ægthed, integritet og fortrolighed.
                  
               
                     (3)
                  
                  
                     Henset til de fordele, der drages af den umiddelbare ikke-fysiske udveksling, som denne applikation tilbyder, er det blevet obligatorisk at anvende applikationen ved indlevering og forkyndelse af procesdokumenter i sager for Retten —
                  
               TRUFFET FØLGENDE AFGØRELSE:
         
            Artikel 1
            En it-applikation, benævnt »e-Curia«, der er fælles for de retsinstanser, som Den Europæiske Unions Domstol består af, muliggør elektronisk indlevering og forkyndelse af procesdokumenter på de i denne afgørelse fastsatte betingelser.
         
         
            Artikel 2
            Anvendelsen af denne applikation forudsætter oprettelse af en adgang og kræver et personligt bruger-id og en personlig adgangskode.
         
         
            Artikel 3
            Et procesdokument anses for indleveret via e-Curia, når bruger-id og adgangskode for repræsentanten i en sag har været anvendt til at foretage indleveringen. Anvendelsen af bruger-id og adgangskode for repræsentanten ved indleveringen af et procesdokument har samme gyldighed som at underskrive det omhandlede dokument.
         
         
            Artikel 4
            Procesdokumenter indleveret via e-Curia skal vedlægges de deri nævnte bilag samt en fortegnelse over disse bilag.
         
         
            Artikel 5
            Et procesdokument anses for indleveret i henhold til procesreglementets artikel 72, stk. 2, på det tidspunkt, hvor repræsentanten i en sag har valideret indleveringen af dokumentet.
            Det afgørende klokkeslæt er Storhertugdømmet Luxembourgs lokaltid.
         
         
            Artikel 6
            Procesdokumenter, herunder domme og kendelser, forkyndes via e-Curia til indehavere af en adgangskonto i de sager, som vedrører dem.
            De forkyndelsesmodtagere, som er omhandlet i foregående stykke, underrettes pr. e-mail om enhver forkyndelse, som sendes til dem via e-Curia.
            Et procesdokument er forkyndt på det tidspunkt, hvor modtageren (repræsentanten eller assistenten) anmoder om adgang til dokumentet. Anmodes der ikke om adgang, anses dokumentet for forkyndt syv dage efter fremsendelsen af e-mailen med underretning herom.
            Når en part har flere befuldmægtigede eller advokater, regnes fristerne fra første gang, der foretages en anmodning om adgang.
            Det afgørende klokkeslæt er Storhertugdømmet Luxembourgs lokaltid.
         
         
            Artikel 7
            Når det teknisk ikke er muligt at indlevere et procesdokument via e-Curia, skal brugeren pr. e-mail (GC.Registry@curia.europa.eu) eller fax (+352 43032100) straks underrette Rettens Justitskontor herom og oplyse:
            
                        —
                     
                     
                        hvilken type af dokument der ønskes indleveret
                     
                  
                        —
                     
                     
                        i givet fald fristen for indlevering af dette dokument
                     
                  
                        —
                     
                     
                        arten af den tekniske umulighed, der konstateres, således at institutionens tjenestegrene kan efterprøve, om den skyldes, at e-Curia ikke er tilgængelig.
                     
                  Er repræsentanten bundet af en frist, fremsendes en kopi af dokumentet til Rettens Justitskontor ved hjælp af ethvert passende middel (indlevering af en papirversion eller fremsendelse pr. post, pr. e-mail eller pr. fax). Denne fremsendelse skal efterfølges af en forkyndelse via e-Curia, så snart det atter er teknisk muligt at anvende applikationen.
            Retten, eller efter omstændighederne Rettens præsident, træffer afgørelse om antagelse af procesdokumentet indgivet via e-Curia efter den fastsatte frist under hensyn til de oplysninger, der er afgivet af indsenderen til støtte for, at det var teknisk umuligt at indgive dette dokument via e-Curia inden for den fastsatte frist.
            Når det viser sig at være teknisk umuligt at anvende e-Curia, og hvis det er nødvendigt i hastende tilfælde, fremsender justitssekretæren procesdokumenterne ved hjælp af ethvert passende middel. Denne fremsendelse skal efterfølges af en forkyndelse via e-Curia, så snart det atter er teknisk muligt at anvende applikationen.
         
         
            Artikel 8
            Justitssekretæren opstiller betingelserne for anvendelsen af e-Curia og overvåger, at de overholdes. Anvendes e-Curia ikke i overensstemmelse med disse betingelser, kan det medføre, at den pågældende adgangskonto deaktiveres.
            Retten træffer de nødvendige forholdsregler for at beskytte e-Curia mod enhver form for misbrug og fejlagtig anvendelse.
            Brugeren underrettes elektronisk om foranstaltninger efter denne artikel, som hindrer anvendelsen af vedkommendes adgangskonto.
         
         
            Artikel 9
            Denne afgørelse erstatter Rettens afgørelse af 14. september 2011 om indlevering og forkyndelse af procesdokumenter via applikationen e-Curia (1).
         
         
            Artikel 10
            Denne beslutning træder i kraft på den første dag i den tredje måned efter offentliggørelsen i Den Europæiske Unions Tidende.
            
         
         
            Udfærdiget i Luxembourg, den 11. juli 2018.
            
               E. COULON
               
                  Justitssekretær
               
            
            
               M. JAEGER
               
                  Præsident
               
            
         
         
            (1)  EUT C 289 af 1.10.2011, s. 9.